Source: http://www.antimon.gov.sk/-11-koncentracia/
Timestamp: 2018-07-18 12:53:28+00:00

Document:
§ 11 Koncentrácia | Protimonopolný úrad SR
§ 11 Koncentrácia
Ods. 1 a 2
Novelou zákona z roku 2011 bol zavedený dvojfázový proces posudzovania koncentrácií. V dôsledku tejto zmeny, ako aj zmien v novele z roku 2014, došlo v praxi k skráteniu lehôt na vydanie rozhodnutia v správnom konaní vo veci koncentrácie (1.fáza 25 pracovných dní odo dňa doručenia oznámenia koncentrácie, 2. fáza 90 pracovných dní odo dňa doručenia písomného oznámenia účastníkovi konania, že úrad v prvej fáze identifikoval problémy, na základe ktorých je potrebné vykonať hlbšiu analýzu koncentrácie z dôvodu identifikácie súťažných obáv).Taktiež bola novelou z roku 2011 zavedená možnosť vydávať rozhodnutie so zjednodušeným odôvodnením v prvej fáze, s uvedením účastníkov koncentrácie, sektora, prípadne relevantného trhu, na ktorom účastníci koncentrácie pôsobia, bez zasielania výzvy pred vydaním rozhodnutia. Lehota na vydanie rozhodnutia o koncentrácii začína plynúť doručením oznámenia koncentrácie a až následne sa v prípade neúplnosti oznámenia koncentrácie jej plynutie, za podmienok podľa odseku 3, preruší.
V prvej fáze sú teda vydávané rozhodnutia obsahujúce zjednodušené odôvodnenie spravidla v každom prípade, kedy koncentrácia nevyžaduje ďalšie, hĺbkovejšie posúdenie v druhej fáze (v menej komplikovaných prípadoch z vecného alebo procesného hľadiska). Inštitút rozhodnutia so zjednodušeným odôvodnením nie je viazaný na žiadne špecifické kritériá.
V prvej fáze môže však tiež dôjsť k vydaniu rozhodnutia s plným odôvodnením. Pôjde napríklad o prípady, kedy úrad výnimočne upustil od zjednodušeného odôvodnenia, nakoľko je to potrebné z procesného, alebo vecného hľadiska - objasnenie nových procesných postupov, vyjadrenie sa úradu k posúdeniu kvality kontroly alebo ide o prípady, kedy úrad v rámci prvej fázy vykonal prieskum trhu, a po zhodnotení bolo možné bez presunu prípadu do druhej fázy koncentráciu posúdiť a je potrebné podrobnejšie zdôvodniť závery úradu a pod. Taktiež však môže byť vydané rozhodnutie s plným odôvodnením v prvej fáze, ak úrad zistí súťažné obavy a účastníci navrhnú podmienky a povinnosti, pričom po testovaní na trhu sa preukáže, že podmienky sú spôsobilé úplne a efektívne odstrániť súťažné obavy. Nie je výnimočné, v praxi Európskej komisie, že účastníci koncentrácie indikujú možnosť súťažného problému sami aj už v rámci prednotifikačných kontaktov predchádzajúcich správnemu konaniu a už v rámci tejto fázy diskutujú s Komisiou o možnom návrhu podmienok a povinností, ktorý predložia v skorom štádiu, čo umožňuje Komisii realizovať prieskum trhu vo vzťahu k podmienkam a povinnostiam rýchlejšie a efektívnejšie. Následne dochádza k uzavretiu prípadu s podmienkami a povinnosťami aj už v prvej fáze konania.
V oboch fázach sú úradu k dispozícii rovnaké procesné prostriedky k zisťovaniu skutkového stavu veci, v jednotlivých fázach sa môže líšiť intenzita použitia jednotlivých nástrojov. V prvej fáze sa rozhoduje úrad vo väčšine prípadov na základe poskytnutých podkladov a informácií účastníkmi koncentrácie v oznámení koncentrácie, informácií získaných v rámci predchádzajúcej úradnej činnosti, bez uskutočnenia prieskumu na trhu, aj keď tento nie je vylúčený ani v tejto fáze.V prípadoch, kedy úrad v prvej fáze zistí, že koncentrácia vyžaduje hlbšiu analýzu z dôvodu identifikácie súťažných obáv, a teda v tejto súvislosti aj identifikácie relevantných trhov a postavenia účastníkov koncentrácie a s nimi prepojených podnikateľov na nich,zašle účastníkom konania oznámenie, že koncentrácia vyžaduje ďalšie, hĺbkové posúdenie, spolu s odôvodnením, prečo úrad považuje za potrebné posudzovať koncentráciu v tzv. druhej fáze. Vzhľadom na charakter koncentrácií, ktoré sú posudzované v druhej fáze, úrad analyzuje a od účastníkov konania požadujeväčší rozsah podkladov a informácií ako pri konaniach končiacich v prvej fáze. V tejto fáze je možné predpokladať intenzívnejšie využívanie dôkazných prostriedkov na zistenie skutkového stavu v porovnaní s prvou fázou, okrem podkladov a informácií predložených účastníkmi koncentrácie v oznámení koncentrácie úrad predpokladá vo väčšej miere uskutočňovanie ústnych prejednaní, výsluchov svedkov, prieskum na relevantných trhoch získavaním informácií od konkurentov, dodávateľov, odberateľov účastníkov koncentrácií, preverovanie predložených podkladov a informácií napríklad aj formou inšpekcií a pod.
Novelou zákona z roku 2014 bolo zavedené plynutie lehoty na vydanie rozhodnutia o koncentrácii odo dňa doručenia akéhokoľvek oznámenia koncentrácie, teda aj neúplného. V súvislosti s tým bola zavedená suspenzia plynutia lehoty na vydanie rozhodnutia o koncentrácii v prípade, ak úrad zistí, že podané oznámenie koncentrácie nebolo úplné. V zmysle tohto ustanovenia úrad pri neúplnom oznámení koncentrácie zašle podnikateľovi výzvu na jeho doplnenie, pričom dňom odoslania výzvy sa plynutie lehoty na rozhodnutie preruší. Lehota začne znovu plynúť až doplnením oznámenia, na základe ktorého sa oznámenie koncentrácie stane úplné, čo bude úradom potvrdené účastníkovi konania. Napriek takto nastavenému plynutiu lehôt však rýchlosť posúdenia koncentrácie ovplyvňujú predovšetkým účastníci konania kvalitou a úplnosťou nimi predkladaných podkladov a informácií.
Novelou zákona z roku 2014 bolo upravené opätovné začatie plynutia lehoty od počiatku, pokiaľ úrad zistí, že oznámenie koncentrácie obsahovalo nepravdivé informácie (na rozdiel od predchádzajúcej právnej úpravy, kedy bolo nové plynutie lehôt viazané na úplnosť oznámenia v časti týkajúcej sa ovplyvnených trhov). Takáto právna úprava vychádza zo skutočnosti, že predkladanie nepravdivých informácií je závažnou skutočnosťou a porušením povinnosti zo strany účastníkov konania odôvodňujúcim použitie tohto ustanovenia ako akéhosi doplnkového sankčného mechanizmu, ktorý spôsobí predĺženie doby, v ktorej úrad o koncentrácii rozhoduje. Nepravdivými informáciami môžu byť aj zavádzajúce informácie predložené účastníkom konania, čo spôsobuje nemožnosť preskúmania povahy a dopadov koncentrácie na hospodársku súťaž.
Novelou zákona z roku 2011 bol zavedený inštitútsuspenzie plynutia lehoty na vydanie rozhodnutia o koncentrácii v prípade, ak úrad žiada účastníka konania o predloženie ďalších informácií a podkladov, ktoré môžu mať podstatný vplyv na rozhodnutie o koncentrácii (teda nie v prípade každej žiadosti o akékoľvek podklady a informácie). Ide o inštitút, ktorý úrad uplatňuje výnimočne, len ak zistí existenciu závažných skutočností, bez preskúmania ktorých nemôže kvalifikovane posúdiť dopady predmetnej koncentrácie a vydať rozhodnutie. V takomto prípade úrad písomne informuje účastníka konania, že lehota na vydanie rozhodnutia vo veci koncentrácie nebude plynúť odo dňa doručenia žiadosti o informácie účastníkovi konania až do ich predloženia.
Ods.6
V roku 2011 bol zo zákona odstránený pôvodný inštitút predĺženia lehoty na vydanie rozhodnutia o koncentrácii z iniciatívy a rozhodnutia úradu (podľa zákona č. 136/2001 Z.z. účinného do 31.12.2011 - lehota na vydanie rozhodnutia mohla byť primerane predĺžená predsedom úradu v zložitých prípadoch, a to aj opakovane, spolu najviac o 90 pracovných dní). V zmysle súčasnej právnej úpravy je možné predĺžiť lehotu na vydanie rozhodnutia o koncentrácii pred jej uplynutím na základe odôvodnenej žiadosti účastníka konania alebo s jeho súhlasom, a to aj opakovane, maximálne o 30 pracovných dní. K takémuto predĺženiu môže dôjsť v prvej, ako aj druhej fáze.
K predĺženiu lehoty môže dôjsť napríklad ak úrad žiada účastníka o doplňujúce podklady a informácie a účastník sám potrebuje dlhšiu lehotu na zozbieranie určitých dát alebo ak realizuje prieskum trhu, ktorý je náročný na dáta a ich spracovanie. V praxi úradu sa vyskytli takéto prípady napríklad v prípade prieskumu trhu realizovaného v prvej fáze posudzovania koncentrácie, kedy prieskum bol pred uplynutím lehoty 25 pracovných dní takmer uzavretý, pričom predbežné závery úradu poukazovali na neexistenciu súťažných obáv . V takomto prípade nebolo nevyhnutné presúvať prípad do fázy jeho hlbšieho prieskumu. Uvedené však nevylučuje prechod do druhej fázy posudzovania koncentrácie v prípadoch, ak na základe podkladov a informácií získaných z prieskumu, by bola následne nevyhnutná hlbšia analýza z dôvodu identifikácie súťažných obáv.
Časové ohraničenie takéhoto predĺženia lehoty maximálne na 30 pracovných dní by malo eliminovať postupy účastníkov koncentrácie, kde by sa javilo účelné predlžovať správne konanie obštrukciami pri predkladaní podkladov a informácií so zámerom zníženia hodnoty nadobúdaného subjektu .
Ods.7
Špeciálne je upravené plynutie lehôt v situácii, kedy je koncentrácia znova posudzovaná z dôvodu, že súd alebo úrad zrušili rozhodnutie o koncentrácii a táto bude úradom opätovne posudzovaná, pričom v takomto prípade je nevyhnutné koncentráciu posúdiť s ohľadom na aktuálne trhové podmienky. V takomto prípade má účastník konania povinnosť bezodkladne doplniť pôvodné oznámenie koncentrácie, a to ak sa pôvodné rozhodnutie stane neúplné z dôvodov zmien trhových podmienok alebo poskytnutých údajov, ktoré medzitým nastali. Ak v takomto prípade takéto zmeny nenastali, oznamovateľ má povinnosť túto skutočnosť bezodkladne potvrdiť úradu. Lehoty ustanovené na vydanie rozhodnutia začnú plynúť v pracovný deň nasledujúci po dni doručenia úplných informácií v novom oznámení, doplnenom oznámení alebo potvrdení o tom, že žiadne zmeny oproti pôvodnému oznámeniu nenastali.
V zmysle uvedeného ustanovenia úrad vydá rozhodnutie o koncentrácii na základe kompletného oznámenia v zmysle § 10 ods. 12 zákona do 60 dní odo dňa doručenia predmetného oznámenia. Lehota na vydanie rozhodnutia o koncentrácii začne plynúť nasledujúcim dňom po dni doručenia oznámenia. V prípadoch, kedy pre samotné posúdenie koncentrácie 60 dňová lehota na vydanie rozhodnutia nie je dostatočná, predseda úradu môže lehotu v zložitých prípadoch primerane predĺžiť. V prípadoch, v ktorých úrad zistí, že oznámenie koncentrácie nebolo úplné, t.j. neobsahovalo náležitosti stanovené § 10 ods. 12 zákona, začne plynúť nová lehota odo dňa nasledujúceho po dni, kedy bolo úradu doručené doplnenie oznámenia v súlade s § 10 ods. 12, avšak lehota začne plynúť najneskôr uplynutím 1 roka odo dňa oznámenia koncentrácie.
Vyššie uvedené inštitúty umožňujú úradu selektovať rozsah oznamovaných informácií a podkladov v závislosti od stupňa závažnosti koncentrácie, zároveň však dostatok informácií v oznámení koncentrácie umožní rýchlejšie a kvalitnejšie posúdenie, či je v danom prípade možné ukončiť správne konanie vydaním zjednodušenej formy rozhodnutia. V súvislosti s uvedeným, kontakty, ktoré predchádzajú oznámeniu koncentrácie medzi účastníkmi koncentrácie a úradom (tzv. prednotifikačné kontakty) sú významným nástrojom umožňujúcim stanoviť množstvo informácií požadovaných v oznámení koncentrácie vo väčšine prípadov, pričom umožňujú eliminovať množstvo požadovaných informácií. Pri prednotifikačných kontaktoch je vhodné vychádzať z Usmernenia úradu o prednotifikačných kontaktoch v procese posudzovania koncentrácií1. 1 http://www.antimon.gov.sk/files/33/2010/Usmernenie%20prednotifikačné%20kontakty.rtf
§ 11 ods.1
§ 11 ods. 2 a 3
Návrh upravuje osobitný inštitút, ktorý existuje aj v súčasnosti – a to spustenie plynutia novej lehoty pre rozhodnutie o koncentrácii v súvislosti s predložením nepravdivých informácií. 28
Dochádza však k zmenám v porovnaní so súčasným stavom (úplnosť oznámenia upravuje súčasný § 11 ods. 3), kedy nové plynutie lehoty je naviazané na úplnosť oznámenia v časti týkajúcej sa ovplyvnených trhov. Vzhľadom na skutočnosť, že spustenie plynutia novej lehoty pre rozhodnutie o koncentrácii je významným prvkom pre účastníkov koncentrácie, malo by byť využívané naozaj v odôvodnených prípadoch, na čo úrad už v súčasnej praxi prihliada a takéto situácie sú skôr ojedinelé. Predkladanie nepravdivých informácií je však takou závažnou skutočnosťou a porušením zo strany účastníkov konania, ktoré použitie tohto ustanovenia odôvodňuje bez ohľadu na skutočnosť, či sa týka ovplyvnených trhov. Nepravdivými informáciami môžu byť aj zavádzajúce informácie predložené účastníkom konania, čo spôsobuje nemožnosť preskúmania povahy a dopadov koncentrácie na hospodársku súťaž. Za nepravdivé informácie sa nepovažujú chyby v písaní a prípadný omyl, ktoré nemajú vplyv na posudzovanie koncentrácie a na rozhodovanie.
Soft law EK

References: § 11
 súd 
 § 10
 § 10
 § 10

§ 11

§ 11
 § 11